વન-પર્યાવરણ- પ્રવાસન મંત્રી ગણપત વસાવાએ મંગળવારે વિધાનગૃહમાં રાજ્યપાલના પ્રવચન ઉપરના આભાર પ્રસ્તાવ અંગેની ચર્ચા વખતે દરમિયાનગીરી કરી સરકારનો પક્ષ રજૂ કરતાં જણાવ્યું હતું કે, આદિજાતિઓના વિકાસ માટે ભાજપ સરકારે વિવિધ યોજનાઓ અમલમાં મૂકી હોવા છતાં ‘જંગલ મેં મોર નાચા કિસને દેખા’ એવું અગાઉ વિધાનગૃહમાં કહેનારા કોંગી ધારાસભ્ય ચંદ્રિકાબહેન બારિયા ભલે આ તબક્કે ગૃહમાં મોજૂદ નથી, પણ મારે એમને જણાવવું છે કે પંચાયતી રાજ એક્સ્ટેન્શન ઈન શિડયુઅલ એરિયા એક્ટ ઉર્ફ ‘પેસા’ એક્ટ જે તાજેતરમાં જ ગુજરાત સરકારે અમલમાં મૂક્યો છે તેનાથી તો આદિવાસી સમાજની, આદિવાસી વિસ્તારોની કાયાપલટ થઈ જવાની છે, વનપેદાશોનો માલિકીહક્ક આદિવાસી વિસ્તારોની ગ્રામ પંચાયતોને મળવાનો છે, રેતી-પથ્થર જેવી ગૌણ ખનિજોની લીઝ મંજૂર કરવાના હક્ક તેમને મળવાના છે, સિંચાઈ સાધનોના હક્ક ગ્રામપંચાયતોને મળવાના છે, ઉપરાંત વહીવટમાં શોષણ થયું હોય તો દંડનાત્મક કાર્યવાહીનો અધિકાર પણ ગ્રામ પંચાયતોને મળવાના છે.